  Майя Бывальцева Владимир Высоцкийлэн кырӟанъёсыныз таксофонъёс пуктозы Воткаын солэн синпелетэн вӧзы. Со сярысь ивортэ муниципалитетлэн пресс-службаез. «Интывылын кӧня ке таксофонъёс пуктозы, соос Высоцкий улон вакытэ Совето Союзысь каръёсын сылӥсьёсызлы укшалозы. Трубкаез басьтыса, солэсь тужгес тодмо кырӟанъёссэ кылзыны луоз», — верамын ивортонын. Тодэ вайытом, синпелетэз сӥё-дано усьтон 3-тӥ куарусёнлы чакламын. Ужрадэ тодмо кылбурчилэсь но крезьгурчилэсь пизэ — Никита Высоцкиез возьмало. Синпелетэз кылдытӥзы Ижкарысь усточиос Александр Суворов но Дмитрий Постников. Ӵектосэз быдэстыны коньдон бичазы Воткаын улӥсьёс, оглом 7 миллион котыр люкаськиз. Владимир Высоцкийлы синпелетэз пуктозы лулчеберетъя «Юбилейный» дворец котырысь парке, Воткалэн шораз. Тегъёс: Мерлык Лулчеберет Удмуртия синпелет Вотка  